Hrušovský, Pavol, predseda NR SR (2011-11-29):
Ďalšie návrhy programu 26. schôdze nie sú, preto pristúpime k hlasovaniu o jednotlivých návrhoch, ktoré páni poslanci predložili. Pán poslanec Blanár, mám rozumieť tomu tak, že skupina navrhovateľov sťahuje návrh, takže o tomto návrhu nebudeme musieť hlasovať? (Súhlasná reakcia poslanca.) Pán poslanec Raši žiada, aby Národná rada prijala uznesenie, ktorým požiada vládu Slovenskej republiky, aby návrh novely zákona, ktorý predložila skupina poslancov, č. 578/2004 Z. z. si vláda osvojila a navrhla Národnej rade tento návrh zákona prerokovať v skrátenom legislatívnom konaní. Prosím, prezentujme sa a o návrhu hlasujme. (Hlasovanie.) 149 prítomných, 71 za návrh, 48 proti, 29 sa zdržalo, 1 nehlasoval. Národná rada návrh neschválila. Pán poslanec Krnáč žiada, aby bod 94 bol zaradený na rokovanie 26. schôdze ako bod 38. Prosím, prezentujme sa a hlasujme. (Hlasovanie.) 149 prítomných, 28 za návrh, 29 proti, 89 sa zdržalo, 3 nehlasovali. Návrh sme neschválili. Pán poslanec Matovič požiadal, aby sme hlasovaním uprednostnili rokovanie o návrhoch zákonov, ktoré sú uvedené v návrhu programu pod poradovými číslami 59 a 65, tak aby tieto boli prerokované v poradí tak, že bude zaradený bod 59 ako bod 36 a bod 65 ako bod 37. Prosím, prezentujme sa a hlasujme. (Hlasovanie.) 149 prítomných, 25 za návrh, 70 proti, 53 sa zdržalo, 1 nehlasoval. Návrh sme neschválili. Pán predseda poslaneckého klubu strany SMER navrhol, aby sme z návrhu programu vypustili rokovanie o bode 28. Prosím, prezentujme sa a hlasujme. (Hlasovanie.) 149 prítomných, 71 za návrh, 46 proti, 30 sa zdržalo, 2 nehlasovali. Návrh sme neschválili. Keďže návrh na vypustenie Národná rada neschválila, pán poslanec žiada, aby Národná rada prijala uznesenie, ktorým sa obráti na ústavnoprávny výbor o zaujatie stanoviska, či rokovanie o tomto návrhu je v súlade s rokovacím poriadkom. Prosím, prezentujme sa a hlasujme. (Hlasovanie.) 149 prítomných, 136 za návrh, 3 proti, 10 sa zdržalo. Návrh sme schválili. Pán poslanec Slota podal návrh, aby sme na rokovaní 26. schôdze Národnej rady Slovenskej republiky prerokovali iba tie návrhy zákonov, ktoré bezprostredne súvisia s predloženým návrhom zákona o štátnom rozpočte, a po ich prerokovaní prerokovali zákon o štátnom rozpočte na rok 2012 a všetky ostatné body programu navrhnuté sme z rokovania vypustili. Prosím, prezentujme sa a hlasujme. (Hlasovanie.) 146 prítomných, 70 za návrh, 51 proti, 22 sa zdržalo, 3 nehlasovali. Návrh sme neschválili. Týmto hlasovaním sme odhlasovali všetky návrhy na zmenu programu 23. schôdze Národnej rady Slovenskej republiky. Panie poslankyne, páni poslanci, ešte chcem navrhnúť ďalší procedurálny postup pri hlasovaní o jednotlivých prerokovaných bodoch programu. Najskôr chcem navrhnúť, aby sme, tak ako býva doteraz zvykom, hlasovali vždy o 11.00 a 17.00 hodine o bodoch programu, ktoré sme prerokovali, s výnimkou rokovania na dnešnom rokovacom dni, keď odporúčam, aby sme ich prerokovali v poradí, tak ako sú zaradené na program schôdze, najskôr návrhy zákonov, ktoré pán prezident vrátil na opätovné prerokovanie Národnej rade Slovenskej republiky. Po ich prerokovaní by sme pokračovali v rokovaní o dvoch návrhoch na skrátené legislatívne konanie, po prerokovaní ktorých, je to šesť bodov, navrhujem, aby sme o nich hlasovali a potom pokračovali v rokovaní prvými čítaniami o skrátených konaniach, ak ich Národná rada odsúhlasí, a hlasovali potom až o17.00 hodine, pokiaľ odrokujeme do tohto termínu týchto šesť bodov programu zaradených v poradí ako prvých šesť bodov. Je všeobecný súhlas s takýmto návrhom? (Súhlasná reakcia pléna.) Ďakujem pekne. Panie poslankyne, páni poslanci, dovolím si vyhlásiť 10-minútovú prestávku, aby ste si svoje adventné vence mohli odniesť do poslaneckých klubov, aby nezavadzali vám pri rokovaní v rokovacej sále. (Hlasy z pléna.) Veď odhlasujeme program a po odhlasovaní programu tak môžu, samozrejme urobiť tí, ktorí tak budete chcieť urobiť. Páni poslanci, prezentujme sa a hlasujme o návrhu programu 26. schôdze, tak ako sme ho navrhli aj so zmenami, ktoré sme odsúhlasili ešte pred záverečným hlasovaním. (Hlasovanie.) 145 prítomných, 79 za návrh, 7 proti, 55 sa zdržalo, 4 nehlasovali. Program 26. schôdze Národnej rady sme schválili. Vyhlasujem do 13.30 hodiny prestávku. (Desaťminútová prestávka.) (Po prestávke.)